የመንግሥታቱ ድርጅት የኬንያ ፖለቲካ መሪዎች ሰላምን ከሚያናጋ ድርጊቶች እንዲቆጠቡ አሳሰበ
የተባበሩት መንግስታት ድርጅት የኬንያ ፖለቲካ መሪዎች የሃገሪቱ ሰላም እንዳይረጋገጥ ከሚያደርጉ ድርጊቶች እንዲቆጠቡ አሳሰቧል፡፡የምርጫ ውጤትን በማክበር ለሃገሪቱ ሰላምና ልማት መረጋገጥ ሁሉም አካላት የበኩላቸውን ደርሻ መወጣት  እንዳለባቸውም ድርጅቱ መልዕክት አስተላልፏል፡፡በኬንያ በተካሄደው ፕሬዝደንታዊ ምርጫ በሥልጣን ላይ ያሉት ኡሁሩ ኬንያታ 54 በመቶ ድምጽ በማግኘት በድጋሚ መመረጣቸውን ተከትሎ ተቀናቃኛቸው ራይላ ኦዲንጋ ምርጫው ተጭበርብሯል የሚል ቅሬታ አቅርበዋል፡፡ ምርጫው ነጻና ፍትሃዊ እንደነበር አህጉር አቀፍና ዓለም አቀፍ የታዛቢ ቡድኖች አረጋግጠዋል፡፡ምርጫውን በታዛቢነት የተከታተሉት አህጉርና ዓለም አቀፍ የታዛቢ ቡድኖች ምርጫው ነጻና ፍትሃዊ እንደነበር ቢያረጋግጡም ራይላ ኦዲንጋ ግን የምርጫውን ውጤት አልቀበልም በማለት በጥቂት የሃገሪቱ አካባቢዎች በደጋፊዎቻቸው በኩል ግጭት ተቀስቅሶ ከ20 በላይ ዜጎች ለህልፈት ተዳርገዋል፡፡ኦዲንጋ የፕሬዚዳንታዊ ምርጫውን ውጤት ባለመቀበልም ጉዳዩን ይዘው ወደ ሃገሪቱ ጠቅላይ ፍርድ ቤት እንደሚያመሩ ገልጸዋል።ራይላ ኦዲንጋ ከምርጫው ውጤት ቀደም ብሎ በምርጫው ምንም ቢፈጠር በፍርድ ቤት ይግባኝ እንደማይሉ ሲናገሩ እንደነበር ይታወሳል።ምንም እንኳ ከሰሞኑ ያደረጉት የተቃውሞ ሰልፍ ጥሪ በደጋፊዎቻቸው በኩል ምላሽ ባያገኝም ኦዲንጋ ደጋፊዎቻቸው የምርጫውን ውጤት ባለመቀበል ተቃውሞ እንዲያደርጉ ጥሪ ማቅረባቸውን ተከትሎ በርካታ አህጉርና ዓለም አቀፍ ተቋማት የኦዲንጋን ድርጊት ተቃውመዋል ።የተባበሩት መንግስታት ድርጅትም የምርጫ ውጤቱን ተከትሎ በሃገሪቱ ሰላም ለማደፍረስና ብጥብጥ ለመፍጠር የሚሞከሩ አዝማሚያዎችን የኬንያ የፖለቲካ ፓርቲ መሪዎች መከላከል እንደሚገባቸው አሳስቧል፡፡የመንግስታቱ ድርጅት ቃል አቀባይ ስቴፈን ዱጃሪክ በሰጡት ጋዜጣዊ መግለጫ በተለይም ኦዲንጋ የምርጫውን ውጤት ባለመቀበል እያደረጉት ካለው ሃገሪቱን ወደ ስጋት የመክተት ስጋት መቆጠብ ይኖርባቸዋል ብለዋል፡፡የሃገሪቱ ፖለቲካ ፓርቲ መሪዎች በበሰለና ዲሞክራሲያዊ በሆነ አግባብ የምርጫ ውጤትን አክበረው ሃገሪቱ የጀመረቻቸውን የሰላምና የልማት ስኬቶች ማጠናከር እንደሚገባቸውም ቃል አቀባዩ አሳስበዋል፡፡ኦዲንጋ ከዚህ ቀደም እኤአ በ2013 በሃገሪቱ በተካሄደው ፕሬዝደንታዊ ምርጫ መሸነፋቸውን ተከትሎ የምርጫ ውጤቱን አልቀበልም በማለት ጉዳዩን ይዘው ወደ ፍርድ ቤት ቢያመሩም ሳይሳካላቸው እንደቀረ ይታወሳል።